হাইস্কুলের গন্ডি পার হওয়ার পর দীর্ঘপথ পাড়ি দিয়ে রাউজান কলেজে গিয়ে লেখাপড়া করতে হতো। ওই সময়ে গ্রামীণ সড়কগুলোর এতই দুরবস্থা ছিল যে কোনো রকমে প্রাইমারির গন্ডি অতিক্রম করার পর লেখাপড়ার প্রতি আগ্রহই হারিয়ে ফেলতো কোমলমতি শিক্ষার্থীরা। বর্ষাকালে গ্রামের কাদাসিক্ত মেঠোপথে সন্তানদের বিদ্যালয়ে পাঠাতে তটস্থ থাকতো বেশির ভাগ পরিবার। এমন অবস্থা অবলোকন করে বাবার নামে বিদ্যালয় প্রতিষ্ঠার উদ্যোগ নেন এলাকার তৎকালীন একমাত্র ম্যাট্রিক পাস করা যুবক মফিজুর রহমান। প্রতিষ্ঠার পর থেকে এলাকার মানুষের সার্বিক সহযোগিতা নিয়ে দীর্ঘদিন স্কুলের ব্যয় নির্বাহ করেছেন। শুধু তাই নয়, ১৯৯১ সালে প্রলয়ঙ্কারী ঘূর্ণিঝড়ে লন্ডভন্ড হয়ে যাওয়া বিধ্বস্ত স্কুল পুনঃমেরামত করে আবার শিক্ষার পরিবেশ ফিরিয়ে আনেন তিনি।